钦定古今图书集成/明伦汇编/氏族典/第251卷 > 张位
## 钦定古今图书集成/明伦汇编/氏族典/第251卷 > 张位

按《明外史张位传》：“位字明成，新建人。隆庆二年进士，
改庶吉士，授编修，预修《世宗实录》。万历元年，位忤张
居正意，谪徐州同知。居正卒之明年，用荐擢南京尚
宝丞，俄召为左中允，进祭酒，以礼部右侍郎引疾归。
久之，以申时行荐，拜吏部左侍郎，兼东阁大学士。日
本封事坏，位力荐参政杨镐才，请付以朝鲜军务。从”
之。位已，进礼部尚书，改文渊阁。以甘肃破贼功，加太
子太保。复进少保、吏部尚书，改武英殿。位初官翰林，
声望甚重。及入政府，招权示威，素望渐衰。赞画主事
丁应泰劾杨镐丧师，言位与镐密书往来，朋党欺罔。
帝怒，下廷议。位遂夺职闲住。无何，有获妖书名忧危
竑议者。御史赵之翰言位实主谋，诏除名为民。天启
中，复官，谥《文端》。